Virallinen lehti nro C 134 , 30/04/1998 s. 0032



KIRJALLINEN KYSYMYS E-2901/97 komissiolle esittäjä(t): W.G. van Velzen (PPE) ja Ria Oomen-Ruijten (PPE) (17. syyskuuta 1997) Aihe: Ilmanlaatudirektiivi, ympäristöpolitiikkojen välinen kilpailu sekä alueellinen ympäristöyhteistyö Elokuun alussa Zelzatessa Belgiassa paljastui mittasuhteiltaan erittäin suuri maaperän saastumistapaus, jonka syynä olivat testitulosten mukaan polysykliset aromaattiset hiilivedyt. Ilmakehään leviäviä polysyklisiä hiilivetyjä on havaittu heikompina pitoisuuksina niinkin kaukana kuin Zealandin ja Flanderin raja-alueella etenkin Sas van Gentissä ja Axelissa Alankomaissa. Saastuttamisesta epäillään kemianalan yritystä. Onko totta, että polysyklisten aromaattisten hiilivetyjen raja-arvoja ei ole vielä määritetty ilmanlaatudirektiivillä? Onko komissio valmis ehdottamaan polysyklisille aromaattisille hiilivedyille tiukkoja raja-arvoja alun perin kaavailtua (1999) aiemmin? Onko komissio sitä mieltä, että ympäristömääräysten tulisi olla samanlaisia kaikissa jäsenvaltiossa etenkin polysyklisten aromaattisten hiilivetyjen osalta, vai pitäisikö jäsenvaltioiden voida soveltaa erilaisia standardeja? Jos pitäisi, loukkaako tämä kilpailumääräyksiä raja-alueilla? Kun otetaan huomioon Amsterdamin sopimuksen mukainen komission uusi toimivalta sekä EMUn käyttöönotto, jonka yhteydessä täytyy välttää jäsenvaltioiden ympäristöpolitiikkojen välinen kilpailu, aikooko komissio tehdä ehdotuksia ympäristömääräysten yhdenmukaistamiseksi entisestään? Onko komissio samaa mieltä siitä, että raja-alueita hyödyttäisi yhteinen menettely rajat ylittävän ympäristön saastumisen estämiseksi? Komission jäsenen Ritt Bjerregaardin komission puolesta antama vastaus (7. marraskuuta 1997) Komissio kehottaa arvoisaa parlamentin jäsentä tutustumaan vastaukseen, joka on annettu samasta asiasta tehtyyn kirjalliseen kysymykseen E-2900/97 ((EYVL C 117, 16.4.1998, p. 97. )). Komissio aikoo tehdä vuonna 1999 ehdotuksen ilmanlaatua koskevien standardien laatimiseksi polysyklisten aromaattisten hiilivetyjen (PAH) osalta. Vuosi 1999 on ilmanlaadun arvioinnista ja hallinnasta 27 päivänä syyskuuta 1996 annetussa puitedirektiivissä 96/62/EY ((EYVL L 296, 21.11.1996. )) mainittu määräaika. Komissio ei aio aikaistaa toimiaan. Polysyklisten aromaattisten hiilivetyjen päästöjä koskevien lupien ja lisenssien myöntämistä sekä yhtenäisten toimintatapojen tarvetta on käsitelty jo vastauksessa edellä mainittuun kirjalliseen kysymykseen1. Arvoisien parlamentin jäsenten mukaan jäsenvaltioiden tulisi kehittää yhteisiä menetelmiä ympäristöongelmien ratkaisemiseksi raja-alueilla. Komissio haluaa huomauttaa, että yhteisön lainsäädännössä on jo useita kohtia, joissa säädetään erityisistä kuulemismenettelyistä rajat ylittävissä kysymyksissä (esim. ympäristön pilaantumisen ehkäisemisen ja vähentämisen yhtenäistämisestä 24 päivänä syyskuuta 1996 annetun direktiivin 96/61/EY ((EYVL L 257, 10.10.1996. )) 17 artikla sekä direktiivin 96/62/EY 8 artiklan 6 kohta). Lisäksi rajat ylittävää ympäristön pilaantumista käsitellään useissa kansainvälisissä yleissopimuksissa. Komissio ei ole vakuuttunut siitä, että mainitun tapauksen vuoksi olisi tarpeen kyseenalaistaa voimassa olevat säännökset sen enempää yhteisön tasolla kuin laajemmissakaan kansainvälisissä yhteyksissä.